Šviesių plaukų paveldėjimą lemia alelinis genas, kuris yra recesyvinis daugumos alelinių tamsių plaukų genų atžvilgiu; vis dėlto išnykimas šviesių plaukų genui negresia
**Nykstantis šviesių plaukų genas** – 2002 – 2006 m. eskaluota apgavystė apie mokslinį tyrimą, pagal kurį natūralių šviesiaplaukių laukia išnykimas. Ši žinia buvo pasirodžiusi ir aukštos reputacijos žiniasklaidoje, pavyzdžiui, britų BBC ir „Sunday Times". Apie šviesiaplaukių išnykimą pradėta kalbėti jau nuo 1865 m. Įvairiuose melaginguose ganduose skelbiama, kad Pasaulio sveikatos organizacija (PSO) ir kiti ekspertai paviešino ataskaitą, kurioje tvirtinama, jog šviesiaplaukiai „išnyks iki 2202 m."

Nei PSO, nei kiti kompetentingi ekspertai nėra paviešinę tokios ataskaitos. PSO pareikalavo, kad pasisakiusieji apie šią tariamą ataskaitą išsižadėtų savo žodžių.

Gandai apie šviesiaplaukių išnykimą paremti klaidingu supratimu apie genų recesyvumą. Iš tikrųjų, šviesiaplaukiams išnykimas negresia, nebent šviesių plaukų geną būtų bandoma pašalinti natūralios atrankos būdu.

Žiniasklaidoje
--------------

2002 m. „BBC News" pranešė, kad neįvardyti vokiečių ekspertai padarė išvadą, jog per ateinančius 200 m. natūralių šviesiaplaukių paplitimas sumažės dėl šviesių plaukų paveldėjimą lemiančių genų recesyvumo. Straipsnyje buvo pateikti mokslininkų teiginiai, esą itin mažas skaičius žmonių turi recesyvinį šviesių plaukų alelinį geną. Manoma, kad tai ypač būdinga šalims, kurių gyventojai yra įvairios kilmės, pavyzdžiui, JAV, Kanadai, Argentinai, Brazilijai, Naujajai Zelandijai ir Australijai. Dominuojantys aleliniai genai (pvz. dėl kurių paveldimi tamsūs, juodi plaukai, rudos akys) nugali recesyvinius genus ar, vaizdingiau sakant, kelia jiems grėsmę. Vėliau šis tyrimas buvo priskirtas PSO. Profesorius Jonathanas Reesas iš Edinburgo universiteto tame pačiame BBC straipsnyje suabejojo teiginiais apie šviesių plaukų geną. Pasak jo, „šviesiaplaukių gali sumažėti, tačiau jie neišnyks."

2002 m. spalį „The New York Times" pranešė, kad PSO neturi jokios informacijos apie šį tyrimą.

2006 m. ši apgavystė buvo paminėta „The Sunday Times" straipsnyje apie publikaciją, kurioje keliama hipotezė apie šviesių plaukų kilmę, taip pat ir italų dienraštyje „La Repubblica". Straipsniuose buvo teigiama, kad „remiantis PSO tyrimais, paskutinis šviesiaplaukis gims Suomijoje 2202 m." Ši žinia netruko išplisti po internetą. 2006 m. kovo 6 d. ši apgavystė taip pat susilaukė dėmesio amerikiečių satyrinės televizijos laidos „The Colbert Report" rubrikoje „Threat-Down". Vedėjas Stephen Colbert juokais pasiūlė pradėti „poravimosi atrankos programą", siekiant išsaugoti šviesiaplaukius.

Šaltiniai
---------

1. ↑  
„Urban Legends Reference Pages: Blond Extinction". Nuoroda tikrinta 2008-01-24.  Cituojama *Chamber’s journal of popular literature, science and arts By William Chambers, Robert Chambers, 1865 (p. 408)*, taip pat paminėjimai laikraščiuose iš 1890, 1906 ir 1961 m. 1906 m. paminėjimas susijęs su pranešimu laikraštyje apie Major C. E. Woodruff paskaitą pavadinimu *The Disappearance of Blond Types from the American Population*, kuri taip pat paminėta MacCurdy GG, Anthropology At The New York Meeting, Science, 1907-04-26: 653–665
2. ↑  A corrected version of „Cavegirls were first blondes to have fun" Archyvuota kopija 2017-03-13 iš Wayback Machine projekto.. *Sunday Times*, 2006-02-26.
3. 1 2  „Blondes 'to die out in 200 years'", BBC, 2002-09-27.
4. ↑  „Hair-raising story about blonds cut short", *The Age*, 2002-10-03.
5. ↑  WHO clarification
6. ↑  Cavegirls were first blonds to have fun. Internetinė versija vėliau buvo pataisyta.
7. ↑  „Natural blondes are likely to be extinct within 200 years" *Bit of News*


|  |  |
| --- | --- |
|  | Šis straipsnis yra tapęs savaitės straipsniu. |